
Hosszú távú PUVA besugárzás hatása a daganatképződésre és a fotoaging mértékére epidermalisan homozigóta MnSOD2 deficiens (-/-) egértörzsnél

A mangán-szuperoxid dizmutáz (MnSOD) a sejtek szabadgyök eliminációs rendszerének egyik kulcsfehérjéje. Teljes szomatikus hiánya letális, ugyanakkor egyes szervekben való részleges vagy teljes hiánya korai öregedéséhez és funkciócsökkenéshez vezethet.
Vizsgálatunkban epidermálisan MnSOD homozigóta knockout (-/-) egereken tanulmányoztuk a hosszútávú fotokemoterápia következményeit normál MnSOD aktivitású egerekkel összehasonlítva. Célunk az oxidatív stressz miatt kialakuló fotocarcinogenezis és photoaging folyamatok különbségeinek kimutatása a két csoportban.
A 30 héten át tartó kísérletben psoralennel végzett fotoszenzibilizációt követően meghatározott dózisú UVA besugárzást hajtottunk végre. Az egerek bőrének makroszkópos értékelése mellett a különböző sugárzásmennyiségnek kitett területekről, valamint a daganatokból szövettani mintavételt és bőrredő vastagság mérést végeztük. A daganatképződés mértékének megállapításakor képelemző szoftver segítségével megmértük a daganatok kialakulásának időbeli eloszlását, a kialakult daganatok számát, összterületét illetve az egyes daganatok átmérőjét, továbbá meghatároztuk azok szövettani típusait. Az öregedés vizsgálatánál elvégeztük a ráncosodás és az epidermis vastagodás mértékének számszerű meghatározását és statisztikai összehasonlítását. Továbbá Weigert Van Gieson kötőszöveti festés mellett 2-foton lézermikroszkóppal vizsgáltuk a kollagén- elasztin struktúra károsodását.
Eredményeink igazolták, hogy az epidermalisan MnSOD deficiens egereken szignifikánsan nagyobb számú és gyorsabban növekvő daganatok képződtek. A ráncosodás és a kötőszöveti károsodás mértéke is fokozottabb a knockout egerekben, tehát hajlamosabbak az UV sugárzás okozta korai bőröregedésre. Összességében a kísérlet alátámasztja, hogy a MnSOD fehérje jelentős szerepet játszik a sejtek szabadgyök eliminációs rendszerében, hiánya esetén a megnövekedett szabadgyök képződés összefüggésbe hozható a fokozott daganatképződéssel és a bőr korai öregedésével.



